作者:羅隱
標題:送汝州李中丞十二韻
內容:群盜方為梗，分符奏未寧。黃巾攻郡邑，白梃掠生靈。塵土周畿暗，瘡痍汝水腥。一兇雖剪滅，數縣尚凋零。理必資寬猛，謀須藉典刑。與能才物論，慎選忽天庭。官品尊臺秩，山河擁福星。虎知應去境，牛在肯全形。舊政窮人瘼，新銜展武經。關防秋草白，城壁晚峰青。破膽期來複，迷魂想待醒。魯山行縣後，聊為奠惟馨。